Wara 14-il sena ta' rapreżentazzjonijiet ta' "il-Mixja" f'siti differenti, din is-sena l-produtturi se jkunu qed iwasslulna l-ġrajja tal-passjoni ta' Kristu permezz t'esperjenza virtwali unika. L-avveniment annwali bi skop ta' karità li maż-żmien kiseb popolarità kbira u sar sinonimu mal-Ġimgħa Mqaddsa f'pajjiżna, din is-sena se jitwaslilna permezz tal-iskrins taċ-ċinema kif ukoll dawk diġitali. Is-sena l-oħra il-Mixja kellha tiġi mħassra minħabba l-pandemija tal-COVID-19. Din is-sena, Vermiglio Theatre Productions issieħbu ma' Blend Media u Three Wise Men Media sabiex itellgħu produzzjoni virtwali ta' din il-produzzjoni unika. Il-produzzjoni se tintwera on demand mis-sit uffiċjali www.ilmixja.com mill-24 ta' Marzu 'l quddiem. Bħal ma' ġara f'dawn l-aħħar snin id-dħul kollu se jmur b'risq il-Malta Community Chest Fund Foundation u l-klijenti tal-Isptar Monte Karmeli. Dan l-avveniment qiegħed isir taħt il-patroċinju distint tal-President ta' Malta Dr. George Vella. Fil-jiem li għaddew tnehdiet ukoll crowdfunding campaign sabiex jinġabru iktar fondi. "Wieħed irid jifhem li minkejja li x-xogħol li sar huwa wieħed ta' livell għoli ħafna u ra uħud mill-aqwa atturi u crew Maltin li ħadmu flimkien ma' tnejn mill-aqwa diretturi tal-fotografija f'pajjiżna cioe' Marley Lagana u Rodney Gauci, ma kellniex intenzjoni li nagħmlu film iżda esperjenza virtwali ta' dik li sas-sena l-oħra kienet produzzjoni dwar il-passjoni ta' Kristu mibnija skont il-post fejn kient se ssir" stqarrew Alan Fenech u Michelle Zerafa. "Il-ġbid sar fi tlett ijiem biss u skont il-miżuri kollha tal-Gvern minħabba l-pandemija. Din kienet verament maratona għall-karità bl-ostaklu miżjud tal-COVID-19" żied Fenech. L-udjenza se timxi pass pass mal-passjoni ta' Kristu mill-aħħar ċena sal-Golgota filwaqt li nħawi differenti fil-ġonna se jservu bħala l-isfond għad-diversi xeni li jwasslu din il-ġrajja lill-udjenza bl-iktar mod realistiku u personali. L-udjenza se tħossha daqs li kieku kienet parti mill-folla li kienet preżenti fl-aħħar jumejn tal-ħajja ta' Ġesú qabel il-qawmien tiegħu mill-mewt f'dak li se jkun tour virtwali ta' din il-ġrajja. Il-kast jinkludi wħud mill-aqwa atturi ta' Malta li huma magħrufa sew ma' dawk kollha li għandhom għall-qalbhom id-drama fit-teatri u l-istazzjonijiet tat-televiżjoni Maltin. Il-Kitba hija ta' Alan Fenech li flimkien ma' Tony Parnis idderieġa dan ix-xogħol filwaqt li l-produzzjoni kienet f'idejn Michelle Zerafa u l-istess Alan Fenech. Il-Mixja 2021: Esperjenza Virtwali hija produzzjoni ta' Vermiglio Theatre Productions flimkien ma' Blend Media u Three Wise Men Media b'kolalborazzjoni ma' Eden Cinemas u Legio X Fretensis. Għal iktar informazzjoni u sabiex jikseb il-biljetti għall-wirjiet on demand jew biex tagħti donazzjoni b'risq iż-żewġ entitajiet imsemmija, wieħed għandu jżur is-sit eletroniku www.ilmixja.com jew il-paġna uffiċjali ta' Facebook Il-Mixja 2021 .